Broj: 711-I-1169-P-179/20-02-19

Zagreb, 12. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Tomislava Misira, voditelja Odsjeka za poslove gradonačelnika Grada Imotskog,** na 94. sjednici, održanoj 12. kolovoza 2020.g., daje sljedeće

**OČITOVANJE**

**Na temelju članka 12. ZSSI-a, dužnosnik Ivan Budalić, zastupnik u Hrvatskom saboru i gradonačelnik Grada Imotskog, ne smije istovremeno primati plaću za obnašanje dužnosti zastupnika u Hrvatskom saboru i naknadu za obnašanje dužnosti gradonačelnika Grada Imotskog.**

 Obrazloženje

Zahtjev za očitovanjem podnio Tomislav Misir, voditelj Odsjeka za poslove gradonačelnika Grada Imotskog te je u knjigama ulazne pošte zahtjev zaprimljen pod poslovnim brojem: 711-U-2716-P-179/20-01-5 dana 4. kolovoza 2020. g., povodom kojeg se vodi predmet broj P-179/20.

U zahtjevu za očitovanjem gospodin Tomislav Misir postavlja pitanje može li gradonačelnik Imotskog, Ivan Budalić, koji se odlučio zamrznuti mirovinu i primati plaću saborskog zastupnika, ujedno primati i naknadu za obnašanje dužnosti gradonačelnika Imotskog koju je do sada primao sukladno članku 6. Zakona o plaćama u lokalnoj i područnoj ( regionalnoj) samoupravi.

Člankom 3. stavkom 1. podstavkom 3. i 39. ZSSI-a propisano je da su zastupnici u Hrvatskom saboru kao i općinski načelnici, gradonačelnici i njihovi zamjenici dužnosnici u smislu navedenog Zakona. Stoga se i Ivan Budalić povodom obnašanja dužnosti zastupnika u Hrvatskom saboru i gradonačelnika Grada Imotskog smatra dužnosnikom u smislu ZSSI-a.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. Zakona o pravima i dužnostima zastupnika u Hrvatskom saboru ( „Narodne novine“, broj 55/00., 107/01., 86/09., 86/09., 91/10., 49/11., 12/12., 102/14. i 44/17.) propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika. Stavkom 2. istoga članka propisano je da zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Naime, iz zahtjeva za očitovanjem razvidno je kako se dužnosnik Ivan Budalić opredijelio za primanje plaće saborskog zastupnika te se slijedom navedenog na istoga ne primjenjuje članak 4. stavak 2. Zakona o pravima i dužnostima zastupnika u Hrvatskom saboru ( „Narodne novine“, broj 55/00., 107/01., 86/09., 86/09., 91/10., 49/11., 12/12., 102/14. i 44/17.) Stoga, u konkretnom slučaju dužnosnik Ivan Budalić ne može istovremeno primati plaću saborskog zastupnika i naknadu za obnašanje dužnosti gradonačelnika Grada Imotskog budući da bi navedeno bilo protivno članku 12. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana